**REPUBLIKA E KOSOVËS**

REPUBLIC OF KOSOVO / REPUBLIKA KOSOVA

**KOMUNA E SHTIMES**

MUNICIPALITY OF SHTIME/ OPSTINA STIMLJE

**Zyra e Kryetarit të Komunës**

/Kancelarija presednika opstine/mayor’s office

Zyra për Informim/ Information Office/ Kancelarija za Informisanje

**Ekstrakt-Procesverbal nga mbledhja e V e Këshillit Komunal për Siguri në Bashkësi (KKSB), e mbajtur më 2 nëntor 2023, në ora 14:00, në sallën e Kuvendit**

Në mbledhje kanë marrë pjesë: Nënkryetari i Komunës, Faruk Beqa, Komandanti i Stacionit Policor në Shtime, Haxhi Behluli, Kryetari i K.B.I-së, Skender Baftiu, Xhavit Bungu (kryetari i Këshillit të Prindërve), Reshat Gashi (ZBGJ), Skender Dauti (ZE), Nexhmedin Ahmeti (OP-Shtime), Lorik Ramaj (FSK), Muharrem Haziri (OSCE), dhe Lulzim Sahiti (ZI).

Nënkryetari i Komunës z.Beqa merr fjalën dhe falenderon të pranishmit që sot janë prezent në këtë mbledhje dhe prezanton pikat e rendit të ditës:

1. **Siguria e përgjithshme në komunën e Shtimes,**
2. **Të ndryshme.​**

**1.Siguria e përgjithshme në komunën e Shtimes**

**Haxhi Behluli:** Përshëndetje për të gjithë të pranishmit, çështja e sigurisë në komunën e Shtimes sa i takon tre mujorit të fundit është mjaft stabile dhe vërehet një rënie e veprave, krahasuar me të njëjtën periudhë kohore nga viti i kaluar. Gjatë kësaj periudhe në vitin e kaluar ishin të raportuara 37 raste të vjedhjeve, ndërsa tani kemi 18. Niveli i sigurisë në përgjithësi në komunën tonë është i qetë. Edhe në komunikacion kemi ulje të aksidenteve, ndërsa numri i tiketave ka rritje.

Siguria në shkolla gjithashtu është stabile. Niveli është ngritur edhe aty, ku vazhdimisht jemi në monitorim të tyre dhe janë duke u bërë kontrolla edhe jashtë objekteve shkollore.

Ne si Stacion këtu në Shtime, kohëve të fundit kemi mungesë të veturave, por kemi siguruar disa nga Regjioni i Ferizajt dhe në përgjithësi gjendja është e mirë.

**Xhavit Bungu**: Ditëve të fundit te Qendra Rinore, dy nxënës, gjatë orarit të mësimit janë lënduar tek objekti i kësaj qendre. A ka ndonjë propozim apo diçka konkrete për atë objekt?

**Faruk Beqa:** Sipas buxhetit të vitit të ardhshëm është paraparë edhe investime në atë objekt dhe janë ndarë mjete nga Ministria e Kulturës.

Dua t’u njoftoj edhe për një çështje të rëndësishme sa u takon sigurisë nëpër shkolla, ku shumë shpejt shkollat në komunën tonë do të bëhen me kamera dhe alarme dhe projekti është në fazën e tenderimit.

**Haxhi Behluli:** Edhe sa u takon rasteve të dhunës në familje, kemi rënie dhe ato që kanë ndodhë gjatë kësaj periudhe i kemi nën menaxhim. Kam menduar që edhe ne si përfaqësues të organizojmë diçka, që qytetarët të vetëdijësohen, qoftë përmes mbledhjeve me prindër apo të gjenden edhe mundësi të tjera.

**Skender Baftiu**: Në bazë të raportit të policisë, shihet që gjendja në komunën tonë është më e qetë, por ka pas raste të tjera, ku ne si Këshill i Bashkësisë Islame, këtu në Shtime e përcjellim gjendjen.

Edhe teknologjia e ka bërë të veten, qoftë për të mirë apo edhe për të keq.

Që nga mbledhja e kaluar, ajo çka na ka interesuar por edhe shqetësuar, ka qenë lufta në Palestinë. Por edhe ngjarja në Deçan, nuk ishte aspak e mirë, ku bëhej thirrje për braktisjen e fesë islame, dhe mund të themi që në njëfarë mënyre ishte nxitje e urrejtjes fetare. Kjo ka shkaktuar një shqetësim edhe te qytetarët tanë.

**Faruk Beqa:** Duhet të kemi mirëkuptim dhe të respektohen të gjitha fetë, të jemi shumë tolerant sa i takon kësaj çështjeje, por fatkeqësisht këto po ndodhin.

**Skender Dauti:** Ne kemi problem me mungesë të zjarrfikësve. 50% e zjarreve po shkaktohen për motive të ulta. Në fshatin Belinc, kemi pas një kërkesë për deminim, ku menjëherë na është përgjigjur edhe FSK-ja, edhe është punuar në atë drejtim.

**Lorik Ramaj:** Ne si përfaqësues nga FSK, i mbulojmë gjithsej 16 komuna, ku në javën e kaluar ishim në Ferizaj. Dhe mund të them se Komuna e Shtimes është model për këto komuna, për mbajtjen e mbledhjeve të KKSB-së, por edhe marrjen e vendimeve dhe kërkesave që janë diskutuar në këto mbledhje.

**Muharrem Hazir**i: Dua të ndalem te dhuna në familje. Te ne, nëse janë 24 raste të paraqitura të dhunës në familje, ndodhta si shifër na duket e lartë, por duhet t’a kemi parasysh se këtu ka diçka të mirë, sepse nëse më herët rastet e dhunës në familje nuk janë lajmëruar, tani më po lajmërohen. Ka shumë raste ku rritja e numrit është marrë si shqetësuese, por nganjëherë lajmërimi i tyre është për të mirë.

**Haxhi Behluli:** Kemi shumë raste të dhunës, të cilat klasifikohen në disa mënyra. Psh. e kemi një rast të dhunës në familje që ka ndodhë në Maqedoni, por viktima ishte e komunës sonë, por që në koordinim kemi arritur t’a zgjedhim edhe këtë problem.

1. **Të ndryshme**

**Xhavit Bungu**: Këto takime janë shumë të mira, pasi që shumica e prindërve kanë ankesa nga më të ndryshmet, duhe filluar edhe nga detyrat e shtëpisë. Kemi nevojë për më shumë ligjerata të llojeve të ndryshme, për ndërgjegjësimin e qytetarëve.

**Faruk Beqa:** Egziston një platformë elektronike, pasi kam pas rastin ta shoh edhe vet, që do t’i ndihmonte shumë fëmijët në të mirë të të mësuarit. Jam interesuar edhe për çmimin e saj, ku për çdo fëmijë kushton nga 10 euro, por për çmimin edhe do të negocionim nëse arrihet ndonjë marrëveshje.

**Lorik Ramaj:** Është mirë të marrim të mirat e teknologjisë dhe ti përdorim tek arsimi, pasi tek arsimi fillon gjithçka.

Mbledhja ka përfunduar në ora 15:15

 Procesmbajtës:

 Vlora Hyseni